***ВЫСОКІ БОРАК ці ВЫСОКІ БАРОК***

 Цэнтр Высакаборскага сельскага Савета і саўгаса “Краснапольскі”. Вёска знаходзілася за 17 кіламетраў на ўсход ад Краснаполля. Праз вёску цячэ рэчка Палуж (прыток р. Бесядзь).

 Па рукапісных крыніцах вядома з пачатку 18 стагоддзя. У 1703- маёнтак, уласнасць Якуба Скарабагатава. У 19 стагоддзі Высокі Борак ужо ўласнасць паруччыка В.М. Азанчэўскага. У 1909 годзе ў Высокім Борку налічвалася 1000 дзесяцін зямлі, 39 двароў, 228 жыхароў. Воддаль аж вёскі стаяў панскі дом. З асцярогай праходзілі людзі каля яго: пан трымаў злых сабак. Каля дома прасціралася панскае поле. Ад усіх хвароб сялян лячыла бабка-павітуха. У вёсцы не было ні аднаго пісьменнага. Затое ў вёсцы быў шынок і вінная лаўка.

 У 1930 годзе ў Высокім Борку пачаў стварацца першы калгас “Чырвоная зорка”. Спачатку ўсё было складана, але з году ў год раслі статкі жывёлы. Па 1500 пудоў бульбы даваў кожны гектар зямлі. На працадзень вяскоўцы атрымлівалі па 3 кілаграмы збожжа, 6 кілаграмаў бульбы, грошы. У 1936 годзе сакратар ЦВК БССР А.М. Ляўкоў уручыў калгасу “Чырвоная зорка” Акт на вечнае і бясплатнае карыстанне зямлёй. У 1938 годзе ў Высокім Борку ствараецца Чырвоназорная машына-трактарная станцыя (МТС).

 Родавае імя вёскі –*Высокі Барок*. Але пазней, калі Высокі Барок у 1954 годзе стаў цэнтрам сельскага Савета, у дакументах па-руску яго сталі называць “Высокоборскім”, тады і вёску сталі называць Высокі Борак. А можа яшчэ і прыпеўка, якую спявалі краснапольскія дзяўчаты, гэтаму садзейнічала:

 Заспяваю песню я,

 Галасоў на сорак.

 І ляці ты, песня,

 На Высокі Борак.

 З году ў год расла і культура калгаснай вёскі. У Высокім Борку пачала працаваць сярэдняя школа, медпункт, магазін, паштовае аддзяленне, клуб, бібліятэка.

 Але Вялікая Айчынная вайна парушыла мірнае жыццё сялян.

 Пасля вызвалення вёскі ў 1943 годзе сяляне дружна ўзяліся за аднаўленне народнай гаспадаркі. У 1954 калгаснікі атрымалі 2,9 цэнтнера ільно семя і 3,5 цэнтнера льновалакна з кожнага гектара. У снежні гэтага ж года ў вёсцы быў адкрыты новы сельскі магазін, у якім размясціліся аддзелы харчовых тавараў, гатовага аддзення. У 1959 годзе на базе расфарміраванай Чырвоназорнай МТС быў створаны саўгас “Краснапольскі”, які спецыялізаваўся на мясамалочнай жывёлагадоўлі. У 1970 годзе ў Высокім Борку было 103 двары, у якіх пражывалі 280 жыхароў. Гэта была сучасная, добраўпарадкаваная вёска са сваім камбінатам бытавога абслугоўвання, сярэдняй школай, сельскім клубам і бібліятэкай, участковай бальніцай і аптэкай, аддзяленнем сувязі. У вёсцы працавалі 2 магазіны – харчовы і гаспадарчы. У саўгасе налічвалася 48 трактароў, 30 аўтамашын, 21 камбайн.

Гэта была вельмі прыгожая вёска. Ля Высокага Борку раслі магутныя дубы, стройныя высокія сосны (лес называлі барок, адсюль і назва вёскі). Ціха, не спяшаючыся, працякае каля вёскі рака Палужанка, шмат крыніц.

Вось што пісаў А.В. Пысін: *“Калі ўспамінаю маленства і свае раннія гады, прыгадваю крыніцы. Мусіць, нідзе не было столькі крыніц, як у аколіцах нашай вёскі Высокі Барок. Ці ты у лузе, ці на пакосе – усюды знойдзеш паблізу крынічку… І яшчэ ўспамінаюцца песні, якія спявалі ў* нашай *вёсцы. Хораша спявалі хлопцы і дзяўчаты. З тых дзён запалі ў душу і хвалююць “Ой, у полі азерушка”, “З-пад кораня вішня”… і многія іншыя чароўныя мелодыі”.*

 Сасна і кусты іван-чаю,

 Далёка лугі і палі.

 Дзе б крокі мае не былі,

 Я вёску ў сябе адчуваю.

 Над хатай дымок, як калісьці,

 То голуб, то кот на страсе…

 Мне вецер з сасны данясе

 Рыпенне забытай калыскі.

 Высокі Борак радзіма Аляксея Васільевіча Пысіна. Тут ён нарадзіўся 22 сакавіка 1920 года ў сялянскай сям’і.

Паэт пісаў: *“Прыязджаючы на радзіму, часам хочацца пехатою, як калісьці, прайсці ад Краснаполля да сваёй вёскі Высокі Барок…(паэт заўсёды называў сваю вёску Выскі Барок). Родная мая дарога – адкрытая кніга, якую можна чытаць бясконца. Кожны след – ад знака чыйгосьці лёсу. Пакінулі нябачны адбітак у мінулыя гады салдацкія боты і збітыя ўжо лапці. Перагарну ў памяці тоненькі лісточак і можа ўбачу свае сляды. На палавіне дарогі – Вярбовы мост. Асфальтаваная магістраль пралягла ўжо крыху іншым кірункам. Ад Вярбовага маста адна толькі назва, ні кусточка, ні вярбінкі…”*

**ВЯРБОВЫ МОСТ**

Святло рачулкі. Свіст лясны.

Рыпенне глейкіх вёрст.

З тае дзіцячае вясны

Нясу Вярбовы мост.

Над ім – пад крыльцамі стракоз –

Сляды маіх дзядоў.

Нягулка прагрымеў абоз

Нагружаных гадоў.

Любую новую бяду

Сустрэну, як ваду:

Свой мост Вярбовы пакладу,

Над безданню гадоў.

 Кожная вёска славіцца людзьмі. Так і Высокі Борак даў жыццё заслужанай настаўніцы школ БССР Вользе Лазараўне Андрэйчыкавай. Яна нарадзілася ў 1917 годзе ў сялянскай сям’і. Скончыла ў 1946 годзе Крычаўскае педвучылішча. Працавала настаўніцай пачатковых класаў Высакаборскай сярэдняй школы. Ганаровае званне атрымала ў 1964 годзе.

 Высакаборская зямля ўзрасціла і такіх працавітых людзей, як кавалераў ордэна Працоўнага Чырвонага Сцяга Анішчанка Ефрасінню Самсонаўну, настаўніцу Высакаборскай сярэдняй школы. Гэты ордэн яна атрымала ў 1957 і Зямцова Уладзіміра Пятровіча, дырэктара саўгаса “Краснапольскі”. Ордэн атрымаў у 1971 годзе.

В.Л. Андрэйчыкава

Д. Магдалёў

**НА РАДЗІМЕ ПЫСІНА**

Высокі Борак і Мануйлы

Як і калісьці – існуюць,

Гаранка й Палуж ціхаструйна

як і раней цяклі – цякуць.

Шумяць лясы у наваколлі,

Рунеюць гоні збажыны,

Спяваюць ранкам салаўі.

Шаша ляжыць, дзе на ўсё кола

Раней тапіліся вазы,

А школа – глянь, якая школа

Стаіць у бярозавым гаі!

Ну, быццам абжыліся людзі,

Як марыў наш зямляк –паэт,

Ды не! Журбота зводзіць грудзі –

Чарнобыль звёў усё “на не”!

Не чутна спеваў надвячоркам,

Дзяцей ля рэчак не відаць,

І многа хат у самоце чорнай

Пустымі шыбамі глядзяць…

Лёс бацькавай і дзедавай хат А.В. Пысіна, як і хат усёй вёскі Высокі Борак, незайздросны. Пасля Чарнобыльскай аварыі ўсе пабудовы вёскі, у тым ліку і хаты Пысіна, закапалі ў зямлю – пахавалі як нябожчыкаў: радыяцыя.

 Навокал – цішыня, парушаемая толькі шчабятаннем птушак ды шапаценнем лісця дрэў. І як тут не ўспомніць словы Анатоля Сербантовіча “Складаецца з трагедый чалавечых вялікая трагедыя жыцця”.

 Былы жыхар вёскі Сяргей Хаціменка прысвяціў любай вёсцы наступныя радкі.

**Сяргей Хаціменка**

 Ты прадстаеш перада мною

 Мой родны кут.

 Майго дзяцінства і юнацтва

 Сцяжыначкі пралеглі тут.

 Ты быў багаты бульбай, хлебам

 І працавітымі людзьмі,

 Цябе любілі, шанавалі,

 Ад злой бяды не ўбераглі.

 Цяпер ляжыш, разрабаваны

 Ты пад сумётамі зімы.

 Хаця пакінут назаўсёды,

 Мой родны кут, з табою мы.

 Павольна гінеш, мая вёска,

 Ад рук нячыстых, ад агню.

 Абараніць цябе не ўстане,

 Я думкі цяжкія ганю…

 **БУСЕЛ**

 Каля вёскі на вежы

 Белы бусел з’явіўся.

 Ён гняздо збудаваў

 І з сям’ёй пасяліўся.

 У жніво за камбайнам

 Ён паважна хадзіў,

 Буслянят на світанні

 Ён лятаць усё вучыў.

 Адлятаючы ў вырай.

 Доўга з імі стаяў,

 І з бусліхай на вежы

 Сумна так клекатаў.

 А вясною вярнуўся

 Са сваёю бусліхай,

 І не верыў, што скора

 Напаткае нас ліха.

 Дзе той бусел лятае,

 Ці над роднаю вёскай?

 Мая вёска пустая,

 І не зжата палоска.

 Адчуваю – сумуе,

 Як сумую і я…

 Белы бусел над дахам –

 Уся надзея мая.